khistorydata/jeongjo-sjw-relations huggingface dataset:
정조 6년 · 목
領議政徐命善啓言。洪忠兵使田文顯。黃海兵使李潤慶狀啓。以爲今秋廵操。竝姑停之意。令廟堂稟旨爲請矣。兩道檣事。亦難預料。竝姑停止。而平安兵使李達秀狀啓。以爲淸北廵操。依例擧行。令廟堂稟旨爲請矣。本道穡事。最勝於諸路。請依例擧行。從之。
정조 6년 · 강
召見承旨徐鼎修于誠正閣。
정조 6년 · 목
予曰。兵判今則行公乎。予曰。今番出仕。雖曰事値適會。旣出旋入。極涉如何。且不可無端辭巽矣。鼎修曰。聖敎誠然矣。予曰。兪恒柱事。今日大臣筵奏。誠甚得宜。揆以事理。不必更査矣。鼎修曰。然矣。予曰。今番監試。欲以九十月間退定。而僉議不一。姑未完決矣。大抵八月。民間常多艱食之患。而至於今年。始旱終潦。難望有秋。且收穫未及登場。擧子之裹糧往來。爲弊不些。言念此狀。亦係軫念。故有此云云矣。鼎修曰。若退一兩月。則在公私。實爲兩便矣。
정조 6년 · 강
大司憲金履素等陳疏討逆。賜批。履素及掌令魚鍚齡。持平柳協基李顯模。
정조 6년 · 목
疏略曰。臣等向陳聯箚。未蒙兪音。敢以前席所欲陳者。短箚聯籲焉。澤白兩賊之窮天地亘古今。至凶絕悖之狀。已悉於合辭聲討之中。而在今日順人心迓天和之道。尤豈不廓淸而夬掃之耶。伏願依頃日初啓批旨。使之卽速擧行。以明倫紀焉。白賊未斃之前。已請極律。則孥籍之典。不可少緩也。有喆卽有白之親兄也。亦願亟從設鞫之請焉。任觀周乃於逆澤凶疏之後。以平日素昧之人。直訪其旅寓。執手奬詡曰爾爲名疏云云。可謂與逆澤一而二。二而一也。臣謂任觀周。爲先施以絕島定配之典可也。批以。逆澤正法事。法文中不待時之類。雖於二十四氣。雨未晴夜未明。皆不行刑。則處分非無意也。有喆解枷事。旣非應坐。且不按問。或有徑斃之事。可謂彼此不當故也。至於孥籍之不可追施。觀於能賊未追施。而可知予守法之本意耶。任觀周事。予不曾言誑惑甚於詬罵平。觀周亦人耳。是擧也必因疏。則驟看。動於聒耳而然。雖登囚供。勿令逮問。實有多少商量。而到今逆節彰著之後。宜有懲他勵後之典。依施。
정조 6년 · 강
命承旨李文源更卽牌招。
정조 6년 · 목
文源牌不進。敎以。一伸旣出重廉防之義。復授亦由欲甄用之意。分義所在。焉容違逋。只推。更卽牌招仕進。
정조 6년 · 강
命捕校等待窠收用。申圭金德行邊將調用。
정조 6년 · 목
敎曰。今番捕校效勞不些。晝夜役役。亦是科外之事。以此以彼。宜有酬奬之政。兩廳部將居中人竝蕩滌。不抅都政。待窠次次收用事。申飭銓曹。申圭金德行勤苦最著。不可無施賞。邊將善地調用。
정조 6년 · 강
命前判書具允鈺敍用。
정조 6년 · 목
敎曰。伊時與之親熟。通朝皆然。視其入與不入。別以國邊賊邊。若羅大網。何人不罹。然此重臣之厚被疑謗。蓋有故焉。所以異於人者。嘗膳義重。末由逃遁。久處一院。與共周旋。今若執此而斷以與知與聞之科。則在重臣。不但爲不暝之冤。世之持淸議者。亦必曰不然云爾。且重臣之戊戌冬筵話。足謂之逆睹。己亥秋庭奏。亦可見本心。至於多年藥院之勞。猶屬第二件。向來臺啓之批。姑不細道事實。雖出於順物情之意。而其後筵敎。諸臣亦必稔聞。至今坐譴。不已支離。又況李義翊事出後。在朝家激揚之政。合施弦韋之擧。去冬敍命之尙不頒布。過又過矣。前判書具允鈺敍用。
정조 6년 · 강
放竄配罪人李敬懋。
정조 6년 · 목
敎曰。師律至嚴。不但不可屈。禁中夜深。事係變常。特軫勵他營懲後弊之方。雖已嚴加處分。而將臣遠竄。事面不輕。到配足勘其罪。且此人之四年莅營。熟知恬謹。當此乏人之時。予實思之。同福縣竄配罪人李敬懋。特爲放送。
정조 6년 · 강
義禁府以南柱老禁錮無法典啓。
정조 6년 · 목
義禁府以罪人南柱老減死定配禁錮無法典啓。允之。敎以。傳敎中禁錮云云。指大典罪犯贜汚者。勿通仕路之謂也。
정조 6년 · 강
命秋展謁。以十七日爲之。
정조 6년 · 목
因禮曹吉日推擇啓稟。有是命。
정조 6년 · 강
命監試差退設行。令廟堂博議草記。
정조 6년 · 목
敎曰。昨以監試初試事。筵中有詢問者。諸議矛楯。雖未停當。而見今畿湖農形。難免歉歲。嶺外諸邑之始暵終潦。無望有秋。況且試期在於收穫之前。此時擧子之裹糧往來。必爲巨弊。差退一兩月設行。公私似無所妨。已例亦多有之。更令廟堂。博採諸議。指一草記事分付。
정조 6년 · 강
館學儒生徐貞輔等一千一百三十五人上疏懲討。賜批。
정조 6년 · 목
疏略曰。臣等跡忝賢闕。義在明倫。目見亂逆層生。上而誣衊三殿。下而誑惑一世。天經地義。將至於斁絕無餘。故相率叫閽。略陳沬血之忱。而微誠未挌。愈音尙靳。玆敢不避煩瀆之誅。復陳沐浴之義。噫嘻。鄭妻龜柱之不之誅。而國榮德相無所知懼。國榮德相之不之誅。而最翊澤白。又無所知懼。噫嘻。諸賊肯綮。都在於德相之四字凶言。而國榮頣指於煥億。假名於德相。內懷沮遏大策之心。外售誑惑衆廳之計。純彬賣其姪。而內外和應。煥億賣其叔。而東西跳踉。於是焉海賊湖凶。又相繼而起。殿下每於治逆之時。遽置傳生之典。或倖逭顯戮。或只命薄竄。又或幷與薄竄而未施者有之。刑政如此。而其可曰國有法乎。臣等謂樂純之兄弟。德相之叔姪及湖海諸賊。竝與最中義翊而亟命拿來。嚴鞫得情。覈盡根柢。澤徵肢解之刑。有白孥戮之典。不日擧行。而他餘諸罪人。亟命嚴鞫。夬正典刑。繼不可已也。批以。爾等以德相等事。盛陳沐浴之請。士論所在。公議難拂。而處分之止此。悉諭朝臣之批。爾等退修學業。
정조 6년 · 강
刑曹判書趙㻐上疏自引。賜批。
정조 6년 · 목
疏略曰。金吾重任。司寇寵除。聯翩於數日之內。是何無狀賤臣。負累至重。而每煩九重之記念。荐加特恩。至再而至三也。噫。今玆逆變。窮凶絕悖。實是千古所無之極惡大憝也。凡有血氣之倫者。孰不欲食肉寢皮。而臣心之憤惋駭痛。髮竪膽掉。百倍於他人者。以其近出於臣之親査也。其在大義滅親之道。惟當挺身而請討。況今大逆之已結案者。未施肆市之典。諸囚之未究覈者。遽有放釋之命。王章失刑。鞫體大損。而臣之除拜禁堂。適在伊時。以臣盈腔之憤。宜效沫血之請。而自顧情勢。乃是僇廢之蹤也。區區憂憤之忱。雖已附於辭疏。而疏未登徹。累日虛縻。一味縮伏。終不敢出而承命。以效其職。則其矢心自廢之狀。庶幾見諒於天鑑之下。而今此新除之不得冒進。亦其勢也。伏包聖慈天地於臣。父母於臣。遞臣所授職名。而前疏所陳歸養之請。亦願許施。俾女私分。仍治臣前後違逋之罪焉。批以。卿胡不體予必欲振拔之意。卿其勿辭。斯速行公。
정조 6년 · 강
吏曹判書李命植上疏自引。賜批。
정조 6년 · 목
疏略曰。臣待罪金吾之任。目見逆白。旣輸結案。而未施膏街之戮。神人之憤。無以少洩。況在獄官。痛惋之心。尤當如何。至於救療之疏責所難逃。臺箚譴罷之請。亦云末勘。而聖度包容。特許鞶裭。臣於竢勘之中。感極而涕。連日政命荐下。召牌狎臨。承膺無路。輒犯違逋。罪上添罪。合被重勘。而罰止問備。臣誠惝怳。罔知所措。仍念臣難冒之義。必遞之情。亦嘗屢陳於前席。月前辭疏。瀝陳裏懇。而誠未上格。微諒莫遂。伏乞聖明。寬其瀆撓之罪。矜其危若之情。臣所帶天官之任。亟行鐫免。以卒生成之澤。批以。所辭業已體諒矣。
정조 6년 · 강
修撰李頤祥上疏討逆。仍辭職。賜批。
정조 6년 · 목
疏略曰。合辭卽發。聖繼斯廓。王章庶可以少伸。輿憤庶可以少洩。而惟彼澤徵之疏。前唱後唱。一串貫來。而疑亂嘗試之跡。昭不可掩。則獨靳拿鞫之請。大失懲討之典。臣請亟允臺啓。幷合嚴鞫。覈其端緖。絕其根柢。不可一刻少緩矣。仍念臣自劃之義。粗有迷執。今當大同之論。亦未隨參。揆以常憲。合被重辜。伏乞聖慈。亟削臣職。仍勘臣罪。批以。所陳已悉諭矣。爾其勿辭察職。
정조 6년 · 강
掌令金載人上疏辭職。仍討逆。賜批。
정조 6년 · 목
疏略曰。臣於三司之任。鐵限在前。黥劓莫補。今番凶逆。往牒所無。而臣不敢以滓穢之賤。進參沐浴之班。露章自列。席膏竢勘。聖度天大。涵貸太過。特降溫批。不賜斥退。臣誠感戴深切。然其悚蹙之心則尤有甚焉。臣之所遭改正之斥。擔在身上。不以時月之稍遠。撕捱之許久。而有所刊滅。則臣之情勢。自始至今。尙一樣耳。只此區區憂憤之忱。根於秉彝。玆敢瀝血呼籲。噫嘻。有白之按法收孥。繼不可已。李最中宜施以知情之律。義翊之自來負犯。緊出賊招。情跡疑晦。則豈可以一番納供。遽然卽放耶。至於夢麟之家畜逆澤。崔鍾岳之䄂草質問。借肄效力。金養淳之參見凶疏。李命勳之被告丁寧。鄭聖休之凶言酬酢。又況應坐之有源。更加嚴覈。各施當律。使亂本永除。獄情究竟。仍治臣傲慢之罪。以警具僚。千萬幸甚。批以。所陳已悉諭矣。爾其勿辭察職。
정조 6년 · 강
校理金履正上疏討逆。仍辭職。賜批。
정조 6년 · 목
疏略曰。澤賊戴頭。凶白徑斃。是何春秋之不嚴。倫綱之將墜。一至於此。伏願殿下深軫常法之不易。克念後弊之無窮。毋使不待時之大辟。反歸於待時之輕律。至若有白孥籍之典。亟從兩司之請宜矣。且臣情地如前無異。而目今母病轉成痞瘧。氣息凛綴。左右扶將。勢難離側。庚牌儼臨。而進身無路。伏乞聖慈察臣危踪。遞解臣職。以便救護。以安私分。批以。所陳已悉諭矣。爾其勿辭。救護母病。
정조 6년 · 강
命刑曹判書趙㻐卽爲牌招察任。
정조 6년 · 목
敎曰。刑曹判書批下。本曹況有査事。是豈判堂言私之時乎。卽爲牌招察任。
정조 6년 · 목
敎曰。向於諸臺疏批書下時。玉堂金履正李頣祥。臺臣金載人等疏批。依此謄布之意。有所下敎。而轉傳之際。遺漏不傳。尙今以疏批未下知之云。當該中官當嚴處。疏批依下敎頒布。
정조 6년 · 강
命諸道農形雨水狀聞。設場貽弊嚴飭。
정조 6년 · 목
敎曰。潦雨三日不止。傷稼可悶。農形差待水退。使之陸續報來。仍卽星火登聞事。諸道監司處分付。今番雨水諸道所得多寡。亦各先從營下形止。狀聞之意。一體分付。旣軫士子之弊。試期才命退定。來頭設場之時。凡係貽弊之事。比常年十分省略事。亦爲申明嚴飭。
정조 6년 · 강
吏曹判書李性源疏辭新除天官之任。賜例批。
정조 6년 · 강
副總管李崇祜陳疏辭職。賜例批。
정조 6년 · 강
有政。吏曹判書李性源進。
정조 6년 · 목
以李顯模爲副修撰。李崇祜爲同經筵。
정조 6년 · 목
因御廳騎士別將望筒。敎以。適會承之。且欲更試。復授本廳之任。所宜事事淬勵。而初擬之望以癃衰者。若是其苟然充擬。擬望之人。固知乏少。亦不可無警。該大將從重推考。原望筒勿施。更令擬入。
정조 6년 · 강
命三南今秋習操停止。
정조 6년 · 목
因全羅監司朴祐源習操狀啓。敎曰。旣旱旋澇。永稼無望登稔。朝家深處九重。雖不躬覩田懇。觀於前後狀本。目下民情。足可推知。裹宿舂策疲癃。涉險冒危。作半日兒戲之擧而止。甚非所以軫念歉歲窮民之意也。至於沿邊列邑。酷被去秋災荒。重經今春賑濟。而況且水軍操期。例在收穫前。不特本道爲然。三道均行之制。則一日赴操。費窮民幾日之糧乎。際玆艱食。殆若龜括。本道及洪忠慶尙道。今秋水操。特爲停止。詰戎之擧。比科試。輕重不啻判然。以是試期昨命退定。而停操一款。畿甸外姑不竝及者。蓋待道伯之參量稟旨也。兩道雖未狀請。理難一停一否。陸操及廵點。亦竝停止。以紓一分民力事。令備局行會。
정조 6년 · 목
備局啓言。監試初試差退一兩月設行事。有博採諸議。指一草記事命下矣。依下敎問議時原任大臣備堂禮堂處。則諸議皆以爲未及收穫之前。擧子之裹糧往來。果有艱窘之慮。差退設行。極爲便當。而監試若退行於十月。則東堂及雜科。未寒前。恐無以排日了當。監試則以九月念後退行。東堂及雜科則以十月旬。前退行似好云。依此擧行之意。請分付該曹。允之。敎以。此意三懸鈴。星火分付諸道。俾無後時之弊。到關日子。擧行形止。使之狀聞之意。一體分付。
정조 6년 · 강
命備忘記謄布誤書該堂推考。
정조 6년 · 목
因京畿監司李亨逵監試退定知委列邑狀啓。敎以。備忘記謄布行會。理宜照檢。而有此誤書。事體則不輕。該堂推考。
정조 6년 · 목
義禁府啓言。囚供與査案相左。豈可勒勘。卽令該府論理議處。以草記擧行事命下矣。時囚罪人兪恒柱。取考査啓。參以囚供。則査啓內李重杭韓德欽。目見之招。不啻丁寧。工人妓女之供。沙工院直據實之言。亦皆相符。則恒柱宜無自明之端。而更招內。重杭則以國觀之學徒。受囑構誣。德欽則以獄中時囚。何以望見。至於各人等直陳之招。歸之於査官之撞縛脅捧。極口發明。査官之威脅取服。各人構捏納供。決無是理。而今此囚供。旣與査啓。節節相左。則勿論虛實。其在重獄體之道。有不可直爲勘斷。更令道臣。別定査官。明覈狀聞後。請稟處。允之。敎以。此囚保放。
정조 6년 · 강
命前判書鄭好仁給牒敍用。
정조 6년 · 목
敎曰。處分不過責備。爲日亦稍久。前判書鄭好仁給牒敍用。
정조 6년 · 강
命田畓被水淺深。先以所見論報事。畿伯及錦營。一體申飭。
정조 6년 · 목
敎曰。潦雨尙無霽意。痒稼可慮。入夏以來。暵澇爲沴。水田之穀。勿論早移晚付。無望食實。唯以泰稷等田種之稍優於彼。爲目下一分資活之計。而非意雨水。又如是其過多。言念秋事。只覺罔措。祈晴之節。在所不容緩。不但時序稍早。四日之田。或霔或霏。猶與通晝夜一直滂沱有間。以是姑觀一兩日。擬擧牲幣。而昨今田畓各穀被水處。爲災淺深之何居。不待水退。先以所見論報事。知悉列邑。到卽陸續馳啓之意。分付京畿監司處。錦營之距京。不踰三日程。而營下形止。訖無登聞。亦可謂之稽忽。一體申飭事。竝令廟堂知委。
정조 6년 · 강
命宮墻頹處。以元軍察廵。
정조 6년 · 목
禁營啓言。弓房東邊內墻一間頹犯。自兵曹草記。以銅龍門入直軍五名除出。令貳極門敎鍊官兼領。嚴加守直。晝察夜廵。敎以。墻頹處。拒貳極把守及銅龍直所。不越十餘步。何必別定軍卒。仍以兩處元軍。時時察廵。
정조 6년 · 강
遣承旨詣 宗廟　景慕宮。奉審摘奸。
정조 6년 · 강
以林鍚喆爲承旨。
정조 6년 · 강
寶鑑。命以白綿紙白紙各十件加印。
정조 6년 · 목
敎曰。白綿紙件白紙件各十件。以進上件加印事。分付戶曹及監印廳。
정조 6년 · 강
召見監印堂上鄭昌聖。承旨李亨元于誠正閣。
정조 6년 · 목
予謂亨元日。宮墻頹圮處甚夥然。出番軍多數把守。是甚可悶。泰秋門虹藏門兩處把守。善爲看審。其守直軍之晝察夜廵。許多勞苦之狀。一一廵問以來。亨元承命先退。予曰。卿有何稟定事。昌聖曰。節目間有所仰達者矣。予日。凡例等節。實難歸一。何以則爲好耶。昌聖曰。 世祖朝寶鑑。依原本印出則似好。而右相之議。差有異見矣。予曰。今番寶鑑。與 宣廟　肅廟寶鑑。別無異制。箋文序文及凡例。當爲盡錄。而抑有古今相錯之慮。凡例依詩傳彙編例。別成一卷好矣。昌聖曰。聖敎果好矣。予曰。此是我朝史乘。其在謹嚴之道。惟當益加詳審。與奉朝賀相議爲之好矣。昌聖曰。本廳校正堂郞。盡爲入錄乎。予曰。果有此慮。以某 朝某臣分等載錄。又以某 朝某臣開局事。詳細以備 列聖朝事績可也。昌聖曰。聖敎誠宜矣。予曰。何間當訖役乎。昌聖曰。進上件。念後當印出。而告完則似在八月初矣。予曰。其外元例。與領府奉朝賀徑復相議。更加昭詳可也。
정조 6년 · 강
命侍從堂上堂下違牌坐罷人員竝敍用。
정조 6년 · 목
以黃仁炫爲持平。金載人爲校理。洪文泳爲副校理。尹尙東爲修撰。鄭好仁爲知春秋。尹光碩爲 章陵參奉。初仕也。接慰官曹遠振單付。
정조 6년 · 강
司譯提調李性源疏陳應避之嫌。批令該曹稟處。
정조 6년 · 목
性源與都提調金尙喆。有親査應避之嫌也。
정조 6년 · 강
命羅望金保放。李顯模拿處。
정조 6년 · 목
刑曹啓言。羅望金等。邊遠定配。李顯模。令該府請拿處。允之。敎以。其妻其姪之因便通信。揆以人情。不是異事。此在守土之官禁雜之如何。在渠輩。似無深罪之端。且與劇逆應坐有間。年又癡騃。度彬。後勿如是之意。嚴飭放送。羅望金段。蠢蠢常漢。無足爲罪。亦不可全然宥釋。待用刑。刑配次。姑爲保放。
정조 6년 · 강
命秋展謁。更以他日擇入。
정조 6년 · 목
因禮曹吉日推擇啓票。敎以。卄五値齋。卄九太遠。更以他日擇入。
정조 6년 · 목
領議政徐命善曰。署症之候若何。予曰。向差矣。予曰。連日之雨。實甚悶慮。今日始晴。誠可幸矣。命善曰。然矣。予曰。今番雨後。年事尤爲被害。雖以畿內言之。如坡州等處。大水漲溢。至於田畓多有潰缺處云。豈不可悶乎。命善曰。臣則姑未聞雨後農形。而似不至大段爲害矣。左議政洪樂性曰。今番之雨。雖云連日。而不至滂沱。間又開霽。故農形不至於大損云矣。予曰。向來亢旱。畓穀被災。惟以田穀之稍勝爲幸矣。今番雨後。田穀又有受傷之慮。大抵今年旱則大雨。傷稼之端。不一而足。言念民事。誠極湯悶矣。命善曰。今年田穀。諸道皆有登熟之望。而畓穀之晩移者。豈能有成實之望乎。嶺南則向來雨水。爲害甚多。又經今番之雨。尤極可慮矣。一道農形。將不可不設賑云耶。命善曰。嶺南各邑。雖有豐歉之不同。而通一道言之。似不至於設賑矣。樂性曰。聞嶺南年事。比諸初頭所料則頗勝云矣。予曰。京畿年事之判歉。最於諸道。似不可不設賑矣。命善曰。畿內尤甚處。不過若干邑而已。若能爲接濟則似不設賑矣。樂性曰。畿內農形不均。若其尤甚邑。雖或有設賑之慮。而似不過爲若干邑矣。予曰。刑判今日入參次對。誠可幸矣。命善曰。刑判初則懸病不進。故臣屢勸之。且聞以本曹事。有可奏者。故入參次對云矣。予曰。前吏判之同入。亦好矣。刑判旣已出肅。且參次對。此後則似不可復爲引義矣。命善曰。然矣。予曰。刑判未經東銓。故初欲試之。事近於巧。故不爲之矣。命善曰。亦豈無後日也。予曰。北道年事如何云耶。命善曰。比諸他道。最爲豐登云矣。右議政李福源曰。昨年則北關勝於南關。今年則南關勝於北關。而大抵一道皆有豐登之望云矣。予曰。畿邑中當以何邑相換耶。命善曰。旣取便近。則如衿川邑似好矣。予曰。果川倅之赴任已久乎。命善曰。未久矣。予曰。以果川相換。於洪義榮。似無妨矣。交河則比果川稍久乎。命善曰。稍久矣。予曰。交河年事何如云耶。命善曰。未免歉荒矣。予曰。長湍之於交河。不甚相遠。而長湍則猶勝於交河云。大抵今年年事之被災。自遠而近。次次懸殊。以八道言之。則畿甸爲尤甚。以畿甸言之。則近京爲尤甚。畿甸卽王化之本。而年事如此。苟執厥咎。寔由否德。此予所以夙宵憂懼。不敢弛心也。命善曰。今年年事。姑不至於大歉。而前後筵敎及傳敎。過費聖慮。下情悶迫矣。昨年則畿農此他最登。今年畿農之不如他道。亦是循環之理矣。樂性曰。殿下每以年事。輒下責躬之敎。實爲太過矣。莫非如臣無似。忝叨匪據。不能對揚之致。實不勝惶悚矣。予曰。實由予之否德。在卿等何有乎。予曰。年事如此。世道如此。靜念國事。實爲罔涯。予當因言端而悉諭矣。邦運不幸。亂逆層生。世祿之家。自底顚覆者無幾。位著殆空。難欲爲國。其誰與共。譬如人之元氣不實。百體受病。今日人心之陷溺。民彝之斁絕。莫非國家元氣之不實也。朝廷之上。用捨合當。擧措得宜。則標準立而義理明。賢者俯而就之。愚者企而及之。一世之人。皆爲風化所被。承宗之斂手削地。韓弘之輿疾討賊。莫非擧措得宜之致也。今世之人。氣節委靡。磨而不磷。泹而不緇。不爲利欲之所搖奪者。豈易得哉。中人以下。惟在在上者導之之如何耳。有向善之人則甄拔之。有自阻之人則鎭安之。一以爲激勸之方。一以爲全保之道。莫曰龍蛇之性。本自難化。雖被梟境之徒。亦非臣子乎。苟能草心而向化。則亦宜滌瑕而藏垢。咸與維新。偕底大道。此莫非今日上下所當交勉處耶。我國前後亂賊。無非言語之逆。而究其本則皆由於義理之不明也。自有若淵後翼以來。至于澤徵有白。接跡而起。殆若傳授者然。此何事也。澤徵之疏。旣以應旨爲名。且與縣肆不道之說。差有間焉。故予深軫言路之憂。寘諸勿問之科。及夫有白出而行貨符同之狼藉難掩。不得不究問。然予以惜烏夗之意。猶有欲其生之意。且以推鞫文案觀之。獄情不無滋蔓之慮。故不顧軍民之弊。不憚冒炎之勞。卽命動駕。爲之親問者。蓋求其生於必死之中也。往復書札及所謂立朝錄中許多凶言。忽自呈露。其情節之窮凶絕悖。不料至此之極也。向來李在協之疏。予則或慮其太過。及其眞臟現露。果其疏符合。而此亦猶屬餘事。咫尺帳殿。肆發凶言。至於言言稱我。有不臣之意。實是前古所無者也。至於李最中。位至上卿。身已休退。以外面論之。則宜無指使之理。而內懷不逞之心。作此叵測之擧。締結澤徵。暗地指嗾。以爲嘗試之計。繼又粧出有白公肆凶悖之說。惟彼澤徵有白之類。不過鄕曲鄙微者也。若無最中之指嗾。則渠輩何以辦此乎。究厥情牀。至巧且憯。而初則全然欺罔。末乃因文書中白首完人執手力托之句。而眞臟綻露。又以問安一節。爛慢相議之說。證參俱備。則渠亦無可明之辭。不得不自服。而悖慢之色。狼毒之氣。積於中而發於外。如最中之官高世臣。尙亦如此。則他復何說乎。予之移蹕親訊。蓋爲澤徵最中之必欲傳輕矣。到此之後。予亦無奈何矣。予於治逆之際。每恐其或至蔓延。必思鎭安之道。至於今番益用曠蕩之典者。亦非忽於義理而然也。丙丁以來。逆獄層出。國之元氣。自至斲喪。今若窮鋤而深治。則又不知元氣之落下幾層。故必欲鎭安而全保之。此予之斷斷苦心也。且迓續景命。古人所言。若曰無是理則已。旣有是理。則方今之時。凡所以迓續景命之道。宜無所不用其極。此非但爲予一己。而實爲我四百年 宗社也。今番處分之從寬。亦豈無意乎。大抵治逆之道。莫先於明義理。義理不明則人心誑惑。人心誑惑則亂逆闖發。故予於日前臺疏之批。以誑惑甚於詬罵爲敎。蓋詬罵之本。出於誑惑之故也。挽近以來。邪說肆行。指無謂有。架虛鑿空。爲文爲逆。種下種生。至於澤白而極矣。若不亟明義理。洞闢邪說。則將至於國不國而人不人。豈非愓然深慮處乎。斯文之邪說橫流則有道者闢之。朝廷之邪說肆行則有位者鎭之。此理之常也。卿等旣在承弼之地。實主鎭安之責。繼自今益勉淬勵。一乃心力。扶我世道。正我人心。使義理不至湮晦。邪說不復流行。則元氣益固。外邪不入。庶幾 宗國之永鞏矣。凡今之人。非曰無向國之心。而鮮能知忘私之義。當此世故多端之時。雖不得不工於謀身。然有國然後。方有其家。有君然後。方有其身。況乃祖乃父服勞王家。爲其子若孫者。盍思至美之道乎。予之此敎。悉布予腹。卿等須勿泛聽。必盡彌綸之責。同寅協恭。量正百僚。今日行一事。明日行一事。使予今日之諭。毋歸空言。深有望於卿等也。命善曰。今日聖敎若是。臣等敢不精白一心。殫竭微誠。以對楊聖敎之萬一乎。樂性曰。今日下敎。無非至誠惻怛之敎。臣當退去。以此先敎子弟矣。福源曰。聖敎至此。尤不勝欽仰矣。
정조 6년 · 강
命南兵營秋操設行。東營停止。
정조 6년 · 목
領議政徐命善啓言。南兵使李漢豊狀啓以爲。南兵營習操及三甲左右營聚點。請令廟堂稟旨分付矣。本道戎政停撤已久。今秋穡事成就有望。請依例擧行事分付。從之。又啓言。江原監司金熹狀啓以爲。道內三鎭合操。依定式擧行事。請令廟堂稟旨分付矣。畿湖旣令停操。今於本道。不宜異同。請一體停止事分付。從之。
정조 6년 · 강
命南兵營舊城加築。今姑寘之。
정조 6년 · 목
領議政徐命善啓言。頃因南兵使吳載熙狀啓。本營五里許舊城加築便否。令道臣論理狀聞稟　處事。覆啓分付矣。卽見咸鏡監司鄭元始狀啓。則以爲巡審之路。周覽舊地。則峻坂狹窄。倉庫難以排布。沙石交錯。而築城建廨之際。物力容入夥多。今當歲歉財竭。不可遽議云矣。道臣審察形便。以爲不可遽議。則其所設施。無甚關緊。請今姑寘之。從之。
정조 6년 · 강
命北關十邑軍需布木。依初設施。
정조 6년 · 목
領議政徐命善啓言。頃因北兵使李鼎炳狀啓。軍需布木。換作小米便否。令道臣論理狀聞之意。覆奏分付矣。卽見咸鏡監司鄭元始狀啓。則以爲五十同木。三百同布。分俵於累千之校。一人所受。不過三疋布。半疋木。故初無大段生弊矣。一自該營創出監色之後。不均分俵。點退捧利。至有四五十疋都受之人。二三十年臥本之類。今此作穀之論。深出矯弊之意。而深非各邑民小糴多。若以近萬包小米。會錄軍䬲。則必有歉荒難捧之慮。十邑還民。亦皆不願。豈可移將校之弊。爲邑民之害乎。不如申飭該營。準捧臥本後。按其軍額。逐名均俵。以爲無弊遵行之意。請令廟堂稟處矣。軍布斂散。旣是一營之巨瘼。則餉米還作。似爲目前之小益。而道臣所論。今爲省弊。依初設施之意。請分付帥臣。從之。
정조 6년 · 강
命前敎官崔興遠。前參奉朴遜慶。令該曹調用。
정조 6년 · 목
領議政徐命善啓言。嶺南素稱鄒魯之鄕。文學行誼彬彬。而其中前敎官崔興遠。前參奉朴遜慶。是一道之望士。曾以道薦。荲沾一命。因其不就。旋卽遞職。如此而尙何望其興起士風。收拾人才乎。竝令該曹六品調用。請以示朝廷甄拔奬勸之意。敎以。卿言好矣。從之。
정조 6년 · 강
命全義縣監洪義榮。近畿守令相換。
정조 6년 · 목
領議政徐命善啓言。全義縣監洪義榮。侍下情理。有難遠離。其在體念大臣之義。宜有方便區處之道。在前亦多已例。與近畿守令相換事。請分付該曹。從之。
정조 6년 · 강
副修撰李顯模疏請改名。賜批。
정조 6년 · 목
疏略曰。臣與拿囚罪人李顯模。爲寸外遠族。而名字偶然相同矣。及其出身之後。渠宜改之。而至今不改。乃於今番出於秋曹之招。至於金吾之拿囚。臣之驚愕憤惋。有倍他人。名字之相同。有不可一刻竝稱。臣名縣模。改以喆模。伏乞亟命有可。照例許改。批以。何早不改。幾誤罹矣。所請依施。
정조 6년 · 강
大臣聯箚請 廟宮展謁退期。賜批。領議政徐命善。左議政洪樂性。右議政李福源。
정조 6년 · 목
聯箚略曰。臣等退自賓筵。得見小報。有湯劑煎入之命。卽邀副提調。奉探聖候諸節。雖伏聞一時愆和。不至大改。而區區下情。曷勝驚慮。當此潦署。少失將攝。易致添損。而 廟宮展謁。只隔一日。冒炎動駕。竟晷行禮。實非愼疾之道。臣等憂迫之極。切欲求對請退。而靜攝中仰煩酬應。亦涉悚惶。兹敢聯陳短箚。留待兪音。伏乞亟命差退展謁之期。待聖候夬安。更爲涓吉。批以。卿等之懇。更退日子。悚悶雖甚。强病行禮。反涉欠精。秋展謁。以念後涓日似好。卿等勿爲慮也。
정조 6년 · 강
知事兪彥鎬上疏辭職。仍討逆。賜批。
정조 6년 · 목
疏略曰。臣前後闕禮。罪積如山。至於親臨試士之時。又未趨承召命。自犯置對之科。乃蒙我聖上特加矜察。曲賜區別。臣雖縻粉。奚足以仰酬萬一也。臣老母之病。何時不懍懍。而春夏以來。非毒痁則重感。或歇或劇。淹延半歲。藥餌扶將。万無頃刻離側之勢。文垣經筵除命荐辱。而莫伸叨謝之忱。逆變層生。擧朝崩迫。而未敎同聲之討。有臣如此。生不如死。伏乞亟降威罰。以爲人臣任情蔑分者之戒焉。仍伏念亂臣賊子。從古何限。而豈有若澤白之無君無父。窮凶絕悖者哉。臣屛處鄕僻。只以朝紙所出觀之。猶不覺其骨顫膽掉。直欲手磔口臠。而不可得已。雖然。惟彼鷹犬嚆矢之類。亦何足道哉。勸成之最中。釀出之義翊。渠輩地處何如。受恩何如。而藏頭匿形。頤指氣使。爲此叵測不道之事。臣之所崩心沫血者。尤有倍於受嗾之兩賊也。噫。明義錄原續之編纂也。臣實與聞其始終矣。秋殺春生。一擧幷行。欲使懲懼感化。期與偕底大道者。聖德藹然。可孚豚魚。而一種不逞之徒。常懷凶謀。輒售舊套。以爲脅制君父。誑感一世之計。根柢旣深。排布亦廣。思之及此。寧不懍然。臣謂竄放諸賊。亟允臺啓。一一嚴覈。明正典刑。鉏其窩窟。正人彝於旣斁。杜禍亂於方來。實國家之福也。批以。予知卿裏懇。豈有間於在朝在鄕也。疏中盛陳逆孼源流。卿言固是矣。酌決不無斟量。所請不允。卿其勿辭。俟母病少間。上來行公。
정조 6년 · 강
召見東萊府使李養鼎于誠正閣。
정조 6년 · 목
予曰。昨年往海島。今年又往海邊。可謂王事靡盬矣。副擬點下。予意有在。好往善爲而來。養鼎曰。夷險燥濕。何敢自擇乎。邊門任重。惟當彈竭。而或恐僨事。此爲惶恐矣。予曰。到任當在何間耶。養鼎曰。今月內。似當到任矣。
정조 6년 · 강
行藥院入診于誠正閣。副提調嚴璹。
정조 6년 · 목
敎曰。藥房副提調持湯劑入侍。○予曰。自日昨有泄候。而今則轉有痢漸。是可悶矣。璹曰。此時正値換節。故閭巷間。亦有泄痢之患矣。予曰。腹部輪囷。頗有刺痛之症。果緣痢漸而然乎。道炯曰。然矣。予曰。今此湯劑。一日三服。得無太過乎。道炯曰。聖敎誠然。稍待午後。更觀動靜。以爲煎進宜矣。命進湯劑。予進御訖。命退。
정조 6년 · 강
命進御加味正氣散。自今日煎入。榻敎也。
정조 6년 · 강
召見藥院三提調及時原仕大臣奉朝賀以下于誠正閣。領議政徐命善。左議政洪樂性。右議政李福源。都提調鄭弘淳。提調鄭民始。副提調嚴璹。奉朝賀徐命膺。
정조 6년 · 목
請對也。○敎曰。更議繼進之藥。差待署退。入侍宜矣。又敎曰。大臣同爲入侍。又敎曰。奉朝賀入侍。予曰。卿等尙在闕中乎。命善等曰。朝者筵退後。聞有藥房提調請對之事。故臣等不得出去。方俟闕中矣。弘淳曰。湯劑進御後。聖候若何。予曰。痢漸有加無減。是可悶矣。民始曰。度數果若何。予曰。今則登溷幾至十餘次矣。倉廩湯更進一貼何如。民始曰。聞醫官言。則此劑專是發散之劑。故有難更進云。以茶飮。間或進御好矣。命善曰。朝雖入診。今復診候宜矣。命醫官入診。道炯診察訖。奏曰。左右三部。俱有導滯之候。加進一貼。恐有太過之慮矣。文壽診察訖。奏曰。左右三部滯候。果有開導之效。以生金散進御似好矣。民始曰。辰時旣進此劑。今又一貼。恐沙太過。姑觀動靜。待明日煎進宜矣。弘淳曰。明日臣與醫官。當入來診候矣。予曰。卿於病中。連日入來。恐致太勞矣。弘淳曰。雖有賊疾。安敢不入來乎。福源曰。患候若無減勢。則卽令醫官對症進藥宜矣。弘淳曰。倉廩湯。以沙蔘代入。恐涉太歇矣。予曰。醫官所見何如。道炯曰。雖入沙參。見效有勝於人參矣。文壽曰。此時人蔘有難輕進矣。民始曰。湯劑進御後。或無惡寒之候耶。予曰。倉廩散進服後。略有差勝之節。亦有思食之念矣。命善曰。此是導滯之效矣。福源曰。此時勿御生冷之物宜矣。予謂樂性曰。卿子俾令畿邑相換。而吏判則欲以衿川相換云。予則以爲果川比衿川稍勝矣。樂性曰。聖恩至此。臣實感泣。家且不賓。特賜體諒。俾卽遞改。不勝幸甚矣。予曰。卿言過矣。予曰。判尹出去乎。命膺曰。方在本館矣。予曰。大事記卿其見之乎。命膺曰。臣果得見。而所載前例。果甚爲好。且論語之序說。周易之總論。俱有可據。今此寶鑑。以總敍定例宜矣。予曰。當初寶鑑刊行時。事績先爲入錄。繼此成編。命膺曰。 光廟朝成寶鑑。而其時需董諸臣。皆以單銜書之。今此序傳竝爲載錄然後。 八朝志事。可見成功矣。予曰。勒成寶鑑。專以揄揚聖德爲主。不當混載其事實。而其於刪節之中。 列朝治平之績。間卷暸然。則是甚爲好矣。命膺曰。聖敎果然矣。大抵我國諸人。全昧寶鑑事。亦甚慨嘆矣。予曰。此是莫重册子。善爲撰定。命膺曰。本廳諸臣職姓名。有難盡記矣。予曰。依明史體。以監董正書之好矣。命膺曰。明史果以判理二字書之矣。予曰。此册卽是國史。其在謹敬之道。不可不商量定例矣。命膺曰。金鍾秀所製跋文中。以唐太宗之以古爲鑑。明皇之千秋金鑑。取而爲比者。事面極涉未安。今此寶鑑。殆與鑑古之鑑有異。此句節往復文衡。使之刪拔宜矣。予曰。若或誤看則難以寶鑑看之。易致妄發矣。命膺曰。此是億萬年永傳之册。故敢以愚見仰達矣。予曰。此句節言送文衡。以爲拔之無妨矣。予曰。澤徵不道之說。卽前古所無之賊。而今則獄中。輒稱彼。天常倫彝。掃地無餘矣。命膺曰。此賊之窮凶極惡。果是載籍所無。而如此不道之說。雖麟佐希亮。亦不爲此等說矣。璹曰。此賊之無父無君。反不如禽獸。卽降兪音。以施肢解之典宜矣。
정조 6년 · 강
命倉廩散一貼。明日更爲煎入。榻敎也。
정조 6년 · 강
三可合啓請澤賊顯戮。白逆努籍。賜批。大司憲金履素。大司諫李敬玉。司諫尹長烈。掌令魚錫齡。持平柳協基黃仁炫。副校理洪文泳。修撰金翊休。假注書馬思仁。
정조 6년 · 목
合啓以爲。臣等以逆澤之尙留地上。賊白之不施孥典。不勝憤惋。聯箚聯疏之不已。至發三司之啓矣。聖批靳許。以至今日。臣等相率登筵。方擬沫血力請。而卽又聞筵中下敎。讎賊之獄中凶言。比前日所聞。不啻十倍。安有如許凶毒乎。其何可徒循常例。不施顯戮。使討食於獄中。肆凶於枷下。而至於白賊則大逆不道之情節。一一彰露。渠旣無辭遲晩。則此與追施之法。大有異焉。且能榮兩賊。尙不收孥。已切神人之憤。而兩賊傳啓。方期必爭乃已者。則今於此賊之孥典。何可以逆能之未及追施。反爲持難之端乎。臣等謂澤賊之顯戮。白逆之孥籍。斷不可已也。噫。亂臣賊子之劇逆。孰有過於國榮之陰計。德相之凶言。甚至於賊澤架虛鑿空之疏。白逆直肆不道之言。此臣所以不與諸賊俱生。不得請則不敢止者也。伏願亟賜處分焉。批以。已諭矣。
정조 6년 · 강
遞承旨李亨元。以徐有防代之。
정조 6년 · 목
敎曰。右承旨不爲仕進。許遞。前望單子入之。
정조 6년 · 강
有政。吏曹判書李性源。兵曹判書金熤進。
정조 6년 · 목
以鄭志儉爲吏曹參議。李夔爲掌令。果川縣監鄭東浚。全義縣監洪義榮相換。冬至書狀官洪文泳單付。以李在協爲副總管。
정조 6년 · 강
命全義縣監。以外補窠相換。
정조 6년 · 목
因全義縣監相換望筒。敎以。此時畿邑遞易切悶。以外補窠換相換之窠。實爲省弊之端。此望筒勿施。更爲啓下。
정조 6년 · 강
命西銓注擬。隨窠惕念。
정조 6년 · 목
因守門將望筒。敎以。初仕之淸職。不可從守循資之格。所當擇其人。而至於此等之窠。取其久勤。而實爲振淹之政。近來西銓注擬。未見其如許。此兵判新除未幾。已覺要務。極爲可尙。此後。亦必隨窠惕念事。使之知悉。
정조 6년 · 목
敎曰。俄者望筒點下時。忘未記念矣。更思爲難安之論。向旣從施。今無異同。況有兩大臣已例。吏曹參議鄭志儉許遞。
정조 6년 · 강
玉堂聯箚請夬施逆澤肢解之典。賜批。副校理洪文泳。修撰尹尙東。副修撰金翊休李喆模。
정조 6년 · 목
箚略曰。澤賊一句不道語。卽窮天地亘古今。所未聞所未有之極惡大憝也。伏乞亟降明命。夬施逆澤肢解之典。以雪一國臣民公共之憤焉。批以。已諭於三司所懷之批矣。
정조 6년 · 강
命全義縣監鄭東浚遞付京職。
정조 6년 · 목
敎曰。以省弊二字。已示微意。外補亦過半年。與其乍往旋來。毋若及今變通。全義縣監鄭東浚遞付京職。今日政差出。使之從速辭朝。
정조 6년 · 목
以沈念祖爲吏曹參議。李復燮爲全義縣監。徐有成爲可陳。
정조 6년 · 강
黃海監司黃昇源上疏討逆。仍自引。賜批。
정조 6년 · 목
疏略曰。伏聞白賊則天討未加。鬼誅光及。澤賊則牢狴凶言。去益罔測。臣參在海臬。不得隨諸臣之後。以效沫血之義。瞻望日下。只切結變之沈。向來長淵縣監請罪事。尤有忽蹙。若從年罪人之限滿。雖在四月。而臣到營後殆過一朔。始乃封啓。則矇未覺察之罪。與縣監固無少異也。只知循例啓聞之爲悚仄。而不知所以自引者。已其昏謬做錯。兹敢短章自列。伏乞亟賜鐫改所帶之任。仍令重勘臣之罪鳥。批以。討逆事。備道玉署臺閣之批。引義事。曷云旣往。懋在方來。卿其勿辭察任。
정조 6년 · 강
命輪對。後。日次爲之。
정조 6년 · 목
因來二十一日輪對取稟。有是命。
정조 6년 · 목
弘淳等曰。日熱此甚。聖體若何。予曰。一樣矣。弘淳曰。膈滯之候若何。予曰。差勝矣。予曰。慶尙道旬前雨澤。果爲均霑云耶。弘淳曰。以狀啓觀之。則亦皆霑洽。而他道則未然。甚悶矣。民始曰。日熱愈甚。聖體若何。予曰。別無署症矣。予曰。坐直誰某耶。右副承旨徐鼎修曰。姑未停當矣。
정조 6년 · 강
命進御倉廩湯。自今日停止。加味六和湯一貼式煎入。榻敎也。
정조 6년 · 강
召見戶判金華鎭。承旨金宇鎭徐鼎修于誠正閣。
정조 6년 · 목
予曰。戶判持所抄年分啓目入侍。華鎭進前。予曰。近以泄痢之候。數日頗苦矣。華鎭曰。聖體尙未復常。下情焦悶矣。予曰。年分啓目。盡爲抄出乎。華鎭曰。數十年災結僅抄。而賑狀多閪失。有難釐正矣。予曰。賑穀分留。固當詳錄。而有此遺失。實無日後可考之道矣。華鎭曰。果然矣。予曰。嶺南又値失稔。言念民事。誠可悶矣。華鎭曰。水田則穴農。而田穀頗豐熟云矣。予曰。各道年事。未免告歉。論以經費。儘不成說矣。華鎭曰。壬子等災。至十九萬結。今年似不下此數矣。予曰。邑宰固當準捧還穀。而朝家優給災結好矣。華鎭曰。聖敎至當矣。予曰。各道所錄銀子錢穀爲幾何。華鎭曰。除京中所儲。以八道兩都所在論之。銀子爲四十四萬餘兩。錢文爲四百七十萬餘兩。穀簿爲七百四萬餘石。其中亦多名存實無矣。予曰。關西差鄕事。果爲痼弊乎。華鎭曰。果然矣。予曰。東風連吹。頗有雨意矣。鼎修曰。趁此有雨。無妨矣。
정조 6년 · 강
召見藥院提調承旨以下于誠正閣。提調鄭民始。副提調嚴璹。左承旨徐有防。假注書趙衍德。
정조 6년 · 목
民始曰。聖體調攝若何。予曰。痢漸終不夬減。滯症尙有添苦。或緣蔘熱而然乎。道炯曰。破毒散所入人蔘。初無助熱之事矣。命診候。道炯曰。左三部雖已消滯。右三部尙未快復。加進一貼宜矣。文壽曰。左三部頗有沈遲之候。右三部官脈猶有塞滯之症矣。民始曰。聖候尙未復常。再明日望 闕禮。有難躬行矣。予曰。所患雖未夬復。此非攝行之事。謹當躬行矣。予曰。備局文書。幾何抄出耶。有防曰。年久啓目。自多閪失。終難抄出云矣。予曰。所失啓目。自賑廳發關各該道。盡數推來。考出成册。有防曰。聖敎誠宜矣。有防曰。望拜禮。方呈頉稟矣。予曰。病勢旣非大段。暫時躬行。有何所損乎。少頃。予曰。藥房提調若未出去。卽爲入侍。民始進前。予曰。備局有司堂上。持抄出成册。來待政院。予曰。監印堂上入侍。鄭昌聖進前。予曰。卿欲遞判尹云。是何故也。昌聖曰。臣之見帶。幾至二年。故求遞矣。予曰。本館不必逐日仕進。間日進去。以爲監董也。
정조 6년 · 강
皇壇二十一日望拜禮。命親行。
정조 6년 · 목
政院以今二十一日 神宗皇帝忌辰望拜禮。而聖候方在靜攝中。頉稟啓。敎以。今則病已向差。豈可曠禮。且是不可攝行之擧。二十一日望拜禮。謹當躬行矣。
정조 6년 · 강
政院議啓請寢望拜禮成命。賜批。都承旨嚴璹。左承旨徐有防。右承旨李在學。左副承旨金宇鎭。右副承旨徐鼎修。同副承旨林錫喆。
정조 6년 · 목
議啓以爲。玉候多日未寧之餘。湯劑連爲進御。小愈之戒。不可不念。伏願深聄聖人謹疾之道。亟寢望拜躬行之命焉。批以。病不至難强。日不至甚熱。還寢與否。非所可論。
정조 6년 · 강
以金鎜爲義興縣監。
정조 6년 · 목
慶尙監司趙時俊以義興縣監金晩根罷黜馳啓。敎以。令該曹口傳。各別擇差。使之不多日內辭朝。
정조 6년 · 강
遞承旨金宇鎭。以李崇祜代之。
정조 6년 · 목
敎曰。在副承旨許遞。前望單子入之。
정조 6년 · 강
召見大臣藥院三提調承旨于誠正閣。領議政徐命善。左議政洪藥性。右議政李福源。都提調鄭弘淳。提調鄭民始。副提調嚴璹。左承旨李崇祜。左副承旨李在學。右承旨徐有防。
정조 6년 · 목
請對也。○命善曰。聖體夬復。不勝慶幸。予曰。今則快勝矣。命善曰。復常未久。日熱愈極。此時行禮。萬萬焦悶。故臣等今此求對矣。弘淳曰。日熱行禮。恐有損節矣。予曰。今此拜禮。旣非攝行之擧。又非難强之事。卿等勿爲過慮焉。樂性曰。患候所祟。與他有異。實難躬行矣。福源曰。當此劇熱。恐致損傷。亟軫節宣之方宣矣。命善曰。 太廟展謁。亦在不遠。今番拜禮。亟命停止焉。予曰。展謁猶可進退。而今此拜禮。有難替行。卿其諒之也。民始曰。日熱愈酷。誠甚悶慮矣。予曰。卿等因此入來。亦云太勞矣。命各就座。命善曰。臣等誠意淺薄。不得準請。還庸抑鬱矣。予曰。卿言過矣。命善曰。備局狀啓草。有入納之敎。而尙未搜得。惶悶矣。予曰。戊戌以後文報。亦多閪失。誠可怪矣。命善曰。果然矣。予曰。賑廳謄錄。多不見在。無所可考。事不成說矣。予曰。次對明日來會耶。命善曰。今無一張回啓。故不得爲之矣。予曰。左承旨父子。俱以承旨。同登前席。誠可貴矣。命善曰。金頤柱李在簡父子。雖入同望。初無同官之榮矣。予曰。然矣。予曰。兪恒柱本事。前錦伯能知顚末乎。崇祜曰。臣在營時。廉探而未及知。仍爲遞來矣。予曰。今以常理外事。置於不生不滅之科。亦屬可悶矣。予曰。李在學以父子同官。何口女云耶。有防曰。不勝惶蹙。將欲上疏矣。予曰。卽爲捧入。
정조 6년 · 강
汰當該備郞及行首備郞。
정조 6년 · 목
敎曰。身爲備郞。啓下公事。不能典守。事極駭然。當該備郞。行首備郞竝汰去。此後出六及遷轉草記。待下敎爲之。
정조 6년 · 강
汰注書趙興鎭李祖承。
정조 6년 · 목
敎曰。傳命不能申飭上下注書。竝汰去。
정조 6년 · 강
命入直兵曹總府回替之法。申明舊規。
정조 6년 · 목
領議政徐命善啓言。左承旨李崇祜不待總府之替直。先承喉院之召牌。雖因入侍有命。而論以舊規。終涉未安。宿衛之地。毋論移職被罪。必待面看交替。此後則申明舊規。請另飭。從之。
정조 6년 · 강
推全羅監司朴祐源。
정조 6년 · 목
備局啓言。卽因全羅監司朴祐源加分狀啓。有草記稟處之命矣。本道今年加分之穀。至於十萬七千八百餘石之多。旣令道臣參量分排。則所當撙節以爲繼乏捄急之資。而糶節已過。秋成不遠之際。又爲加請。已涉非時。一例許施。亦太無節。狀內所請。請置之。敎以。何不優請。有此窘急。草記中置之之請。不無所據。然目下民情之渴急。足可推知。該道臣推考。加分。則參量。排俵許施後。草記。
정조 6년 · 강
命湖南加俵施行事。三懸鈴行會。
정조 6년 · 목
備局啓言。全羅監司朴祐源加分狀啓稟處草記批旨內。更爲參量排俵許施後草記事命下矣。道臣所請。雖以三分一。四分一爲言。此則太過。量其民之緩急。庫之多寡。或五分一。七分一。節略加分後。登聞事。請分付。敎以。舊穀已罄。新穀未登。此時民間艱食之狀。不見如見。草記中旣以節略加俵爲請。依此施行。而毋或遲滯。三懸鈴星火行會。俾無不及期之歎也。
정조 6년 · 강
左副承旨李在學陳疏乞遞。賜批。
정조 6년 · 목
疏略曰。臣之父子。偏蒙洪造。闔門攅祝。迺於今日。特授臣父臣崇祜以行左承旨之任。仍命與臣同爲入侍。恩榮所及。感極而涕。第臣於見職。不但公格之當遞。實切私心之不安。伏乞鐫改。批以。左承旨旣是爾父。勢難行公。爾之本職許遞。
정조 6년 · 강
校理金履正。副修撰金翊休等箚請寢望拜禮成命。賜批。
정조 6년 · 목
箚略曰。玉候方在靜攝之中。此時行禮。有妨愼疾之方。伏乞三思。亟寢成命。批以。難强尙可强。況不至難强乎。
정조 6년 · 강
遞承旨李在學徐鼎修。以沈念祖李文源代之。尋遞文源。以兪彥鉉代之。
정조 6년 · 목
敎曰。右副承旨許遞。前望單子入之。○政院以文源在外。啓請變通。敎以。許遞。前望單子入之。
정조 6년 · 강
司直金鍾秀陳疏辭職。仍懲討。賜批。
정조 6년 · 목
疏略曰。臣之歸護病母。幾近二旬。伏聞 寶鑑進上期日不遠。虛帶閣銜。陪進無路。伏乞察臣私情。許臣前請。以幸公私焉。噫嘻。亂臣賊子。何代無之。而豈有逆澤者哉。其疏中凶言。不可勝計。而殿庭叵測不道之說。獄中詬天罵日之語。實古今所未聞。直欲卽地手磔。而不可得也。況白賊徑斃之患。不可不慮。伏願亟從三司之請。以洩神人之憤焉。諸罪囚酌處還收之請。德億純鞫問鉤覈之啓。亦係獄體之不容已。傡乞夬賜允可。至於李最中。許多情節。豈但以干連論者耶。噫。澤白和應。旣出囚供。掃盪窩窟。有不容晷刻緩者。敢望聖上淵然深思焉。臣之遞免金吾。雖在獄囚未取招之前。而到今思之。有愧滅親之義。臣誠死罪。批以。所陳悉諭於前事之批。卿其勿辭。俟少間。上來行公。
정조 6년 · 강
校理金載人陳疏辭職。仍請諸罪人施律。賜批。
정조 6년 · 목
疏略曰。臣罪積違傲。玉署新命。又下於縮伏俟譴之中。臣誠惝怳悚蹙。益不知所以自措也。天牌儼臨。轉動無路。兹敢隨詣闕外。瀝血祈懇。伏乞聖明。諒臣危忱。亟賜鐫削。千萬幸甚。臣於乞免之章。不宜贅說。而憂憤心激。敢此附陳焉。逆澤之梟心獍腸。極惡絕悖。誑惑一世。誣及三 殿。若使此賊尙存。視息於覆載之間。以延晷刻之命。則天彝滅矣。王章掃矣。至於逆白窮天罪惡。何忍泚筆。而其受嗾於最翊。捧賂於逆澤。敢於推鞫親問之際。至發百世公議之說。而畢竟勘案。只誅其身。未及肆市。今忽致斃。則收孥之典。豈拘於逆能之謬例。而不施於此等劇賊耶。至於有喆之綢繆情節。大關獄情。而卽命發配。旋使解枷。殆若例囚。人心安得不憤鬱耶。任觀周之委訪逆澤。稱以名疏情節。旣發於囚供。則不可不嚴覈。快正典刑。噫。國榮德相。一唱於前。而湖尊海凶。響應於後。脈絡相關於澤白。窩窟畢露於最翊。伏願聖明。亟允三司之請。各施當律焉。批以。所陳已諭諸批。爾其勿辭察職。
정조 6년 · 강
修撰李㶊祥從縣道上疏討逆。仍辭職。賜批。
정조 6년 · 목
疏略曰。凡我北面於殿下者。忍見澤徵之尙戴首領。有白之自致徑斃。更安有來帶抗顏之心哉。伏願殿下亟允三司之請。少洩一國之痛焉。嗚呼。豈有如最中義翊之凶㦧者耶。來往於兩賊之間。釀成粧出之跡。昭不可掩。則惟此最翊。卽其根柢也。窩主也。殲魁之律。渠豈可逭。而最中之島配。義翊之白放。遽在於情節纔露。究覈方張之際。將何以懲亂逆而服人心哉。伏願殿下還寢成命。竝更拿鞫。至若有喆有源之迄未窮覈。鍾岳夢麟之遽命酌處。鞫體不成。更加三思。竝從臺啓焉。臣伏聞盛署移蹕。親臨鞫囚。而臣重患奄奄。莫效古人之輿疾。惟有日夕之俟譴。又況前都憲。以伊時三司。未卽請討澤賊。至有譴削之請。臣名在館銜。當露章自引。而時移後聞。前疏未及首罪。滿心悚恧。兹敢從縣道略暴。伏乞亟加威罰。批以。所陳已諭諸批。爾其勿辭。從速上來察職。
정조 6년 · 강
削都總管西春君熚。副總管吳載熙職。
정조 6년 · 목
左副承旨沈念祖啓言。宿衛重地。雖有公故。向看交代後。方出府門。自是定式。而卽聞入直兩總管。今日現告之後。擅離直所。來到司饔院云。極爲可駭。都總營西春君爗。副總管吳載熙請重推。敎以。聞極駭然。旣無來待之命。又無被譴之事。而兩總管之擅離直所。來坐廚院。非但事未前聞。總管之非公事。則不得下廳。自是不易之典。此而尋常處之。後弊難防。當該總營竝削職。拿問處之。
정조 6년 · 강
拿處總府入直郞廳鄭殷誠。金峻岳。
정조 6년 · 목
敎曰。建陽以東。屬之本府。則初不能檢飭。致此事端。及其草記之時。初不引罪。又不請罪。郞官忽又擅離直所。來坐他闕。論其罪犯。極爲駭然。該總管纔於承宣請罪之啓。己有處分。而入直郞廳。亦不可無罪。竝令該府拿問處之。
정조 6년 · 강
命守門將權聖鎭汰去。近仗及頭目軍移送秋曹。
정조 6년 · 목
因兵曹草記。敎以。守門將旣已捧供。何必拿處。爲先汰去。軍卒則皆是蠢蠢鄕民。竝勿論。只近仗軍及頭目軍。移送刑曹。參酌照律後草記。
정조 6년 · 강
命禁將李柱國越俸一等。御將李邦一重推。
정조 6년 · 목
敎曰。前帥之夫。後帥所戒。凡係束下之事。理宜益加惕念。而雖以今日事言之。營卒之馬。逸入禁門。而知若不知。初無一字之草記。況銅龍建陽。又豈非本營所管字內乎。此將臣近來。頗以無模稜爲能事。一切戎務。擔却一邊。種種此等干科。皆從這中出來。至於宿衛軍卒之把防等事。新除以後。元不留意察飭。執頉之端。不一而足。莫非怠於官成之致。禁衛大將李柱國越俸一等。近來各營將臣。以不修擧。作一求媚之計。惜乎。其忽公循私也。御將之復叨。捺玆承乏。兼欲湔用。而申嚴巡綽之意。觀於明義首篇。庶可知之。然而不曾留意提飭。累遣摘奸。考其勤慢。最慢者本營是已。此事如許。他何言哉。當此各營師律蔑如之日。不可不先示薄警。御營大將李邦一。爲先從重推考。後勿如是之意。待明朝牌招。聽傳敎。
정조 6년 · 강
命總管行公堂上。一體牌招。使之推移入直。
정조 6년 · 강
命完伯狀啓成跋尾。待城門聞出送。
정조 6년 · 목
因全羅道加分回啓。判付。敎以。此狀啓卽成跋尾。待城門聞出送。到付本營後。卽爲狀聞事分付。
정조 6년 · 강
命總府吏。令兵判査問草記。
정조 6년 · 목
總府啓言。今日酉時量。有一匹馬脫勒。自宣仁門入光政門內。事之驚駭。莫此爲甚。請當該守門將。令該府嚴處。守門軍卒。令攸司科罪。敎以。此等草記。何必賜答。以休紙出給。所謂總管。輩不識東西。作此劻勷之擧。擅離衛府。而府有不吏。初不據例挩執之狀。極爲痛駭。令兵判明日開坐。其空曠直所。千犯師律之罪。査問草記。
정조 6년 · 강
飭兵曹檢攝建陽東西。
정조 6년 · 목
敎曰。建陽以東。總府雖曰主管。而兵曹亦豈可全然不檢攝。而近來昌慶宮凡事。兵曹有若不與干涉者然。然則設置分兵曹於彼闕可也。事之無謂。孰甚於此。此後總府兵曹之主管建陽東西。稍存主客之別。無得如前恝視之意。各別嚴飭。
정조 6년 · 강
禁營以牢子朴聖興之馬匹躍入事啓。
정조 6년 · 목
該營啓言。本營牢子朴聖興家在崇禮門外。而渠之喂養馬匹。加銕之際。忽然驚逸。不卽執捉。致有躍入闕門之擧。驚駭莫甚。朴聖興爲先除案後。嚴因本營。待用刑。各別重繩。臣亦有常時不能檢飭之失。惶恐待罪。敎以。草記呈納。何其太後時也。
정조 6년 · 강
以徐有隣鄭昌聖爲都總管。李敬養李敬懋李鎭翼爲副總管。尋遞鎭翼。以李崇祜鄭一祥爲總管。
정조 6년 · 목
敎曰。總管前望單子入之。○政院以鎭翼方在罷散中啓稟。敎以。許遞。前望單子入之。又敎曰。總管多窠。不可不備員。懸頉人員許遞。與未差之代。前望單子入之。又敎曰。新除總管。竝卽牌招。使之推移入直。事則無妄。飭亦非怒。前大將李敬懋。蕩滌敍用。一體牌招。
정조 6년 · 강
校理金履正。副修撰金翊休等。箚請總府堂郞拿問。賜批。
정조 6년 · 목
箚略曰。禁門把守。何等嚴重。而今以禁營軍馬之逸八。萬萬驚駭。總府堂郞及守門將。雖已處分。而論其罪狀。不可薄勘而止。至於該營將臣。平日果能檢束軍卒。則豈有馬逸攔入之弊乎。越俸之典。失之太輕。臣等謂總府堂郞及守門將。一竝拿問。繩以重律。禁衛大將李柱國。亟命譴削。批以。首陳事依施。次陳事自首者勿論。載在法典。遞易亦不可不念。不允。
정조 6년 · 목
具翼善冠袞龍袍。乘輿出延和門。降輿乘輦。予曰。當由萬安門還內。還內後侍衛亦卽退去。出興化門。由鍾街入敦化門。至仁政門外。降輦乘輿。由仁政門。入萬安門還內。
정조 6년 · 강
召見承旨李時秀于誠正閣。
정조 6년 · 목
予曰。澤賊之言言稱我。究厥罪惡。本事之外。尤極凶獰矣。時秀曰。臣於鞠庭。目見凶悖之狀不道之說。實是亘萬古所無之賊矣。予曰。在外之人。猶未諳鞠庭之窮凶情節。或有誑惑之患耶。時秀曰。諸賊之罪惡。參鞠諸臣。擧皆目見而耳聞。似無誑惑之端矣。予曰。崔光泰。金天欽事。誠極怪訝矣。澤賊罪惡未彰之前。猶有可言之端。而今於鞠庭。窮凶情節。盡露無餘。則在外諸臣民。皆當聞知。而惟此兩人之規避疏論。挺身立異者。究其情跡。反有浮於澤賊矣。時秀曰。果然矣。今此儒疏出於齊憤。而大議歸正。則猶當聲討之不暇。而獨此右祖護賊規避。可謂罪貫惡極。日前竄配之典。實是失刑之大矣。
정조 6년 · 강
館學儒生進士申獻朝等七百六十一人。上疏懲討。賜批。
정조 6년 · 목
疏略曰。亂臣賊子。從古何限。而豈有如澤徵。有白之窮凶絕悖哉。澤徵唱之於前。有白和之於後。假托應旨之疏。陰售誣衊之計。若夫德相爲兩賊之樞柢窩窟。而尙保首領。則亂賊將何所知懼。而前後凶孼之接跡而起。良以此也。噫德相外托儒名。內結凶權。凶妖如煥億者。承藉跳踉。賣其叔之權勢。鼓一世之譸張。於是乎前有湖海諸賊。後有此賊。此莫非國榮純彬通天亘地之罪。而倖逭顯戮。偃斃牗下。純彬則或止削黜。或止薄竄。伏願亟令王府拿來德相樂純與澤徵有白。嚴加鞠問。樂彬煥億及湖海諸賊。亦宜鋤治。各施當律。拔其根柢。剪其枝葉。無致前日滋蔓之患。以正君臣之大義。以明天地之大倫。不勝大願。噫。彼最中官至上卿。身又休退。則今乃與悖侄。腸肚互連於逆竪。情跡爛熳於逢場。或執手慇懃。或信宿綢繆。至於有白以其族親。歷路入見。交通密議之狀。兩賊旣已輸款則最。翊卽徵白之巨魁也。徵白卽最翊之卒徒也。論以王章。最翊宜先。徵白伏誅。而今或只命荐棘。又或遽命放送。此雖出於我殿下至仁盛德。彼凶徒將何懲畏乎。伏乞亟寢酌處之命。嚴鞠最中最翊與彼兩賊。竝施當律。而其餘諸囚。捉來窮覈。獄體未免疏虞。輿情痛惋。亦願更令拿來設嚴問。期於得情。是臣等之望也。批以。爾等沐浴之討。縱因出於輿憤。兩賊外諸囚之遽施恢蕩之典。予意蓋在愍其胥溺。許示從草也。爾等益修學業。扶我倫綱。
정조 6년 · 강
校理金履正疏陳母病乞遞。批許救護。
정조 6년 · 강
洪忠監司洪秀輔陳疏請讉。賜批。
정조 6년 · 목
疏略曰。卽伏見廚院行會。則以 惠慶宮誕日進上生鰒闕封事。始之請罷。終焉行査。臣不勝驚惶。伊時阻水之狀。中間曠日之由。苟求其本。莫非臣不善檢飭之罪。玆敢略陳引罪之章。冀蒙不職之誅。乞降威譴。以安微分。批以。卿其勿辭察任。
정조 6년 · 강
獻納李夔陳疏自引乞遞。賜批。
정조 6년 · 목
疏略曰。前都憲之疏。盛論三司不言之失。至請譴削。逆澤凶疏之旨意陰慘。人孰不憤惋。迄至數旬。寂無一言聲討者。失職之罪。何敢晏然於臺次乎。請命遞斥臣職。批以。勿辭。亦勿退待。
정조 6년 · 강
命時囚閔百度照律。
정조 6년 · 목
義禁府啓言。前宣傳官閔百度。杖八十收贖。奪告身三等。請照律。允之。
정조 6년 · 목
義禁府啓言。罪人崔光泰羅州黑山島。金天欽康津縣古今島定配所。請押送。允之。
정조 6년 · 목
予曰。氣滯之症。夜來添苦。至四更就寢矣。弘淳曰。不勝焦悶之至。醫官今入。診察聖候宜矣。予命診候訖。吳道炯曰。左三部果爲沈靜。而右三部略有滯症矣。文壽曰。氣候尙未淸和。更進湯劑宜矣。弘淳曰。昨日逸馬之突入闕門。誠亦可怪矣。予曰。然矣。民始曰。聞是司僕退馬。故有此逸入之弊云矣。予曰。司僕馬常時無牽入門。故果有此弊云。其委折今果査實乎。民始曰。與一提調。方有往復云矣。
정조 6년 · 강
命進御加味六和湯。前方中。去檳郞木香。加便香附一錢煎入。榻敎也。
정조 6년 · 강
遞承旨兪彥鉉。以趙時偉代之。
정조 6년 · 목
敎曰。右副承旨聞有實故。許遞。前望單子入之。
정조 6년 · 강
大報壇擧動時環衛事。命定式。
정조 6년 · 목
敎曰。此後 大報壇擧動。非經宿之時。則訓將只率入直標下及廣智北營入直軍環衛。大將則營門前路祗迎。還宮後。待標信解嚴事。定式施行。
정조 6년 · 강
奉室奉審行禮時服色。命以袞袍磨鍊。
정조 6년 · 목
敎曰。明日望拜禮後。 奉室奉審。該房知悉。又敎曰。 奉室行禮時。百官行禮置之。服色亦曾有已例。以袞袍磨鍊。
정조 6년 · 강
以李崇祜。鄭一祥爲總管。
정조 6년 · 목
敎曰。在外總管許遞。與未差之代。前望單子入之。
정조 6년 · 강
重推該房承旨趙時偉。
정조 6년 · 목
敎曰。已例斑斑。且是 奉室展拜。則兵曹磨鍊之節目。極爲怪訝。判堂雖因生疏之致。該房之循例捀入。不可無飭。當該承旨。爲先從重推考。
정조 6년 · 강
命各年及式年民戶數。作爲册子。每歲修正。
정조 6년 · 목
敎曰。獻民數則拜受之。所以重其事也。我國文獻貿貿。雖以戶口一事言之。幾戶幾口。只有歲末一張別單啓下之後。作爲休紙。年前 實錄纂次時。亦不得憑考。事之疏漏。莫甚於是。兵燹以後見存文書中。各年民戶。式年民戶數文。作爲册子列錄。一件入啓。一件藏于京史庫。每於歲末。本府郞官。來詣政院陪出。該房承旨。句管出納。如各司布帛案之例。修正入啓。京史庫件。自本府取來添錄以送事。仍爲定式。
정조 6년 · 강
以金宇鎭爲兵曹參議。
정조 6년 · 목
敎曰。兵曹參議前望單子入之。
정조 6년 · 목
予曰。古有擧兵犯闕之賊。而今此泓徵上疏。專事詬辱。少無顧忌。世道人心。誠可痛惡矣。時偉曰。其中一句語。尤是不忍言之事矣。予曰。名雖上疏。而便是檄書矣。時偉曰。然矣。予曰。嶺南年事。果何如云耶。時偉曰。田穀雖曰大登。畓穀則晚移爲五分二。故難望有秋云矣。予曰。畿邑當爲設賑乎。時偉曰。漢以南諸邑。似當設賑矣。予曰。政官承牌與否知入。衍德回奏曰。政官今方開政云矣。
정조 6년 · 강
召見時原任大臣承旨三司諸臣于誠正閣。領府事金尙喆。判府事鄭存謙。領議政徐命善。判府事鄭弘淳李徽之。左議政洪樂性。右議政李福源。大司憲金履素。大司諫李敬玉。司諫徐有成。掌令魚鍚齡李夔。持平柳協基黃仁炫。正言韓用龜。校理金履正洪文泳。修撰尹尙東。副修撰李喆模。行都承旨嚴璹。右承旨徐有防。左副承旨趙時偉。右副承旨沈念祖。同副承旨林鍚喆。